ปทุมมา ดอกไม้ขายดีสวนกระแสช่วงโควิด
หลังจากเกษตรกรที่อำเภอธารโต จังหวัดยะลา ปรับเปลี่ยนใช้ที่ว่างของสวนทุเรียนและสวนยาพารา แซมปลูกไม้ดอกไม้ประดับ โดยเฉพาะไม้ดอกอย่างดาวเรือง รวมถึงดอกปทุมมา จนกลายมาเป็นสวนไม้ดอกธารโต ที่ได้สร้างทั้งอาชีพและรายได้ให้กับชาวบ้านในพื้นที่เป็นอย่างดี ขณะเดียวกัน สถานการณ์โควิดระบาด ได้พลิกโอกาสสร้างรายได้อย่างงามให้กับทางกลุ่ม  หลังจากดอกไม้ ที่นำเข้าจากประเทศมาเลเซีย ไม่สามารถส่งเข้ามาขายยังไทยได้ ทำให้ดอกไม้ที่ธารโต กลายเป็นที่รู้จัก ยอดสั่งซื้อเข้ามาจำนวนมากนายธำรงศักดิ์ ชุมนุมมณี เกษตรกรอำเภอธารโต จังหวัดยะลา บอกว่า สำหรับแนวคิดในการปลูกดอกไม้แซมในสวนทุเรียน สวนยาง มาจากปัญหาราคายางตก ปลูกทุเรียนมีช่องว่างมาก ซึ่งปกติก็ดูแลต้นทุเรียนอยู่แล้ว ก็เลยหาไม้ดอกที่สามารถสร้างรายได้มาปลูกแซม ทั้งดาวเรืองร่วมทุเรียน ที่ตัดดอกขายสร้างรายได้ให้กับกลุ่ม จากเดิมที่ปลูกมา 4 ปี ก็ได้นำดอกปทุมมา มาปลูกร่วมด้วย เพื่อเป็นรายได้เสริมอีกทาง ซึ่งดอกปทุมมา ก็เข้าสู่ปีที่ 2 จุดเด่นคือ สีสันสวยงาม ราคาดี เริ่มต้นตั้งแต่ 3 บาท ถึง 15 บาท สำหรับข้อดีของการปลูกดอกไม้ตามร่องสวนทุเรียน ก็จะเป็นการปรับสภาพดิน ไปในตัว รวมไปถึงจะทำให้เราได้สนใจหันมาดูแลต้นทุเรียนมากขึ้นด้วยขณะที่ปัญหาการแพร่ระบาดของเชื้อไวรัสโควิด-19 นั้น นายธำรงศักดิ์ฯ บอกว่า  จากเดิมจะมีปริมาณการใช้ดอกไม้เยอะ ทั้งการแต่งงาน การจัดงานเทศกาลต่างๆ  ก็ได้ลดน้อยลงในช่วงการระบาดของโควิด แต่สำหรับสวนไม้ดอกธารโต ซึ่งมีดอกปทุมมา ปลูกมากที่สุดแหล่งเดียวในภาคใต้  จากที่คิดว่าอาจจะเสียโอกาส แต่ก็เป็นโอกาส สามารถส่งไปขายกระจายไปยังต่างจังหวัด ในประเทศ  ทำให้ผลกระทบจากโควิดมีน้อยมาก เนื่องจากดอกไม้มาเลย์เข้ามาไม่ได้ ดอกไม้ไทย  จึงได้กลายเป็นที่รู้จักมากขึ้น